Fakulteti i Mjekësisë i Universitetit të Prishtinës

parapamje|Instituti i Fakultetit të Mjekesise, Universiteti i Prishtines*
**Fakulteti i Mjekësisë i Universitetit të Prishtinës** është një nga njësitë akademike në kuadër të Universitetit të Prishtinës. Ai u themelua më 17 qershor, 1969 dhe ka nisur funksionimin më 4 dhjetor të po atij viti. Fakulteti ofron arsimin akademik, kërkime shkencore dhe shërbime shëndetësore. Universiteti i Prishtinës (UP) përmban gjithsej 17 fakultete të ndryshme, ku njëri nga të parët që u themelua ishte dhe Fakulteti i Mjekësisë, i cili vazhdon të funksionojë dhe sot. Nga 17 fakultetet që UP përmban, 14 prej tyre janë fakultete të shkencave shoqërore, politike, natyrore, dhe ekonomike, ndërsa 3 prej tyre janë fakultete të shkencave të aplikuara.  

## Historia 
Fakulteti i Mjekësisë është një nga fakultetet e para në të cilin filloi procesi mësimor, së bashku me Fakultetin Juridik, Ekonomik, atë të Inxhinierisë, si dhe atë të Filozofisë. Meqenëse Fakulteti i Mjekësisë ishte një nga fakultetet e para të hapura dhe ka një histori mjaft të gjatë të zhvillimit të procesit mësimor, ai së bashku me fakultetet e tjera të kohës, hasën shumë vështirësi në mbarëvajtjen e këtij procesi për shkak të tensioneve politike të krijuara në vend. Ndonëse rruga drejt zhvillimit nuk ishte e lehtë, ajo nuk pengoi që Fakulteti i Mjekësisë të arrinte të nxirrte në dritë studentë të suksesshëm dhe ambicioz. 
parapamje|*Emblema e Universitetit te Prishtines''
Universiteti i Prishtinës u hap më 1969, si universiteti i pare në Kosovë, ndërkohë qe Kosova ishte akoma pjesë e territorit të Jugosllavisë. Mësimet në Universitetin e Prishtinës zhvilloheshin në dy gjuhë të ndryshme, në gjuhën shqipe dhe në atë serbo-kroate. 

## Qëllimet 
Fakulteti i Mjekësisë ka këto qëllime:

# Të veprojë si qendër universitare për edukimin e kuadrove shëndetësore, krijimin e kushteve për studime shkencore, krijimin e kuadrove universitare dhe ofrimin e shërbimeve shëndetësore.
# Të krijojë standardet më të larta në fushën e mësimdhënies, mësimnxënies, dhe kërkimeve shkencore.
# Të shfrytëzojë burimet e veta në mënyrë efikase.
# Të bashkëpunojë dhe të marrë pjesë në të gjitha aktivitetet arsimore, hulumtuese dhe shëndetësore, në nivel rajonal, kombëtar dhe ndërkombëtar.
# T’u përshtatet standardeve evropiane.
# Të integrohet plotësisht në zonën evropiane të arsimit të lartë dhe në zonën evropiane të kërkimeve shkencore si dhe të ndërmarrë hapat adekuat reformues të nevojshëm për arritjen e këtij objektivi. 

## Struktura organizative 
Meqenëse Fakulteti i Mjekësisë është njësi akademike e Universitetit të Prishtinës, ai udhëhiqet nga dekani, i cili është udhëheqësi më i lartë i fakultetit. Në bordin e Dekanatit perfshihet Dekani, Prodekanët, si dhe Sekretari. Prodekanët, si nënudhëheqësit e fakultetit, japin ekspertizën e tyre për çështje akademike, financiare, dhe shëndetësore. Sekretari ka një rol kyç në zhvillimin e punëve në bordin drejtues, pasi që merret me pjesën administrative dhe proceduriale të mbarëvajtjes institucionale të fakultetit. Krahas Bordit të Dekanatit, për nga personeli, Fakulteti i Mjekësisë përmban rreth 23 profesorë të rregullt, rreth 31 profesorë të asociuar, rreth 28 profesorë asistent, si dhe një numër të madh asistentësh.

## Programet
Fakulteti i Mjekësisë i Universitetit të Prishtinës ofron këto programe për studime:

* Studimet bazike
** Studimet themelore bachelor
** Studimet themelore te integruara

* Studimet pasdiplomike
** Studimet Master
** Studimet e Doktoratës 
** Edukimi specialistik
** Edukimi i Vazhdueshëm Profesional  

Studimet themelore bachelor përmbajnë këto degë studimi: 

* Fizioterapi 
* Infermieri
* Mami

Studimet themelore për të gjitha degët e Bachelor zgjasin rreth tre vjet. 

### Studimet Themelore të integruara
Studimet themelore te integruara permbajnë këto degë studimi:

* Mjekësi e Përgjithshme
* Stomatologji
* Farmaci
Studimet themelore në degët e Mjekësisë së Përgjithshme dhe Stomatologjisë zgjasin rreth gjashtë vjet. Ndërsa studimet themelore në degën e Farmacisë zgjasin rreth pesë vjet.

## Lidhje të jashtme 
* Fakulteti i Mjekësisë i Universitetit të Prishtinës (Faqe zyrtare)

## Referime